കൊല്ലപ്പെട്ട് അരനൂറ്റാണ്ടിനുശേഷം ആ 13 കാരിയെ പള്ളിസെമിത്തേരിയിലടക്കി, പോരാട്ടത്തിന് അന്ത്യം! മധ്യസിസിലിയിലെ ഗോതമ്ബ് പാടങ്ങള്ക്കിടയില്, ഉപേക്ഷിക്കപ്പെട്ട സള്ഫര് ഖനികള്ക്കിടയില് അധികമാരും ശ്രദ്ധിക്കപ്പെടാത്ത ഒരു ഗ്രാമമുണ്ട്, മോണ്ടെഡോറോ. ഏകദേശം 1,500 നിവാസികള് താമസിക്കുന്ന ആ ഗ്രാമം കഴിഞ്ഞ ബുധനാഴ്ച ഒരു ചരിത്ര മുഹൂര്ത്തത്തിന് സാക്ഷ്യം വഹിച്ചു. ഒരുപക്ഷേ ആ ഗ്രാമത്തില് മുന്പൊരിക്കലും ഒരു ശവസംസ്കാര ചടങ്ങില് പങ്കെടുക്കാന് ഇത്രയധികം ആളുകള് എത്തിയിട്ടുണ്ടാകില്ല. അന്ന് ഗ്രാമത്തിലെ പള്ളിയില് നൂറുകണക്കിന് ആളുകളാണ് ഒരു ചെറിയ ശവപ്പെട്ടിക്ക് ചുറ്റും പ്രാര്ത്ഥനാനിരതരായി നിന്നത്. ജനങ്ങള് അരനൂറ്റാണ്ടിലേറെയായി കാത്തിരുന്ന നിമിഷമായിരുന്നു അത്. ആ കുഞ്ഞുവെളുത്ത ശവപ്പെട്ടിക്കകത്ത് 13 വയസ്സുള്ള ഒരു പെണ്കുട്ടിയുടെ ഭൗതികാവശിഷ്ടങ്ങളായിരുന്നു. 1955 ല് ലൈംഗികമായി പീഡിപ്പിക്കപ്പെടുകയും കൊല്ലപ്പെടുകയും ചെയ്ത ലൂസിയ മോണ്ടിനോനിന്റേതായിരുന്നു അത്. 66 വര്ഷമായി കത്തോലിക്കാ സഭ അവളുടെ ശവസംസ്കാരം തടഞ്ഞുവച്ചിരിക്കയായിരുന്നു. ഇത് ലൂസിയയുടെ വീണ്ടെടുപ്പിന്റെ മാത്രമല്ല മോണ്ടെഡോറോയുടെ വീണ്ടെടുപ്പിന്റെ ദിവസം കൂടിയാണ് ലൂസിയയെ അറിയുന്ന 73 കാരിയായ റോസ ആല്ബ പറഞ്ഞു. സെമിത്തേരിയില് ലൂസിയയെ അടക്കണമെന്ന ആവശ്യവുമായി വര്ഷങ്ങളോളം പോരാടിയ ജനങ്ങളില് അവരും ഉണ്ടായിരുന്നു. എല്ലാവരുടെയും ഓമനയായിരുന്നു ലൂസിയ. അവളെ എല്ലാവരും സ്നേഹത്തോടെ ലൂസിഡെ എന്ന് വിളിച്ചു. ഗോതമ്ബ് വിളഞ്ഞ പാടങ്ങളിലൂടെയും, തണല് വിരിച്ച വഴികളിലൂടെയും ഒരു ഇളംകാറ്റുപോലെ അവള് ഒഴുകി നടന്നു. എന്നാല് 1955 ജനുവരി 6 ന് ആ ഗ്രാമത്തെ വേദനയിലാഴ്ത്തിയ ഒരു സംഭവമുണ്ടായി. അന്ന് മരംകോച്ചുന്ന തണുപ്പില് ലൂസിയ ഒരു കൂടു തീപ്പെട്ടി വാങ്ങാനായി വീട്ടില് നിന്ന് ഇറങ്ങി. എന്നാല്, സമയം കുറെയായിട്ടും അവള് തിരികെ എത്തിയില്ല. അമ്മ കാണാതായ അവളെ തിരഞ്ഞ് മണിക്കൂറുകളോളം ഗ്രാമത്തില് ഒരു ഭ്രാന്തിയെ പോലെ അലഞ്ഞു നടന്നു. അവള് ഓടിനടക്കാറുള്ള തൊടിയിലും, വഴികളിലും, പാടവരമ്ബത്തും അമ്മ അവളെ വിളിച്ചു നടന്നു. എന്നാല്, പക്ഷേ അവളുടെ നിഷ്കളങ്കമായ ചിരി അവര് അന്ന് കേട്ടില്ല, അമ്മേ എന്ന വിളിയുമുണ്ടായില്ല. പിന്നീടൊരിക്കലും ലൂസിയ തിരികെ വന്നില്ല. തുടര്ന്ന് ജനുവരി 9 ന് മോണ്ടെഡോറോയില് നിന്ന് ഒരു കിലോമീറ്റര് അകലെയുള്ള ഒരു ഫാം ഹൗസില് വച്ച് അവളുടെ മൃതദേഹം പൊലീസ് കണ്ടെത്തി. തന്നെ ഉപദ്രവിക്കാന് വന്നവരോട് പൊരുതുന്നതിനിടെ ശ്വാസം മുട്ടി മരിക്കുകയായിരുന്നു അവളെന്ന് പോസ്റ്റ്മോര്ട്ടത്തില് സ്ഥിരീകരിച്ചു. അന്ന് വൈകുന്നേരം, ഖനിത്തൊഴിലാളിയായ അവളുടെ പിതാവ് ലൂസിയയുടെ ശവസംസ്കാരം നടത്തുന്നതിനായി മോണ്ടെഡോറോയിലെ ഇടവക വികാരി ഡോണ് വിറ്റോ അല്ഫാനോയുടെ വാതിലില് മുട്ടി. അസ്വാഭാവികവും, ക്രൂരവുമായ രീതിയില് മരണപ്പെട്ടവരുടെ ശവസംസ്കാരം പള്ളിയില് നടത്താന് സാധിക്കില്ലെന്ന് പുരോഹിതന് പറഞ്ഞു. ഇത് പ്രധാനമായും ആത്മഹത്യ ചെയ്ത ആളുകള്ക്ക് ബാധകമായ ഒരു പഴയ തത്വമായിരുന്നു. എന്നിരുന്നാലും, ചില പുരോഹിതന്മാര് ഇതിനെ വളച്ചൊടിച്ച് ഇത്തരം ക്രൂരമായ രീതിയില് കൊല്ലപ്പെട്ടവര്ക്കും ബാധകമാണെന്ന് വരുത്തി തീര്ക്കുന്നു, പലേര്മോ യൂണിവേഴ്സിറ്റിയിലെ മുന് ദൈവശാസ്ത്ര പ്രൊഫസറും സഭാ ചരിത്രത്തില് വിദഗ്ദ്ധനുമായ ഫാദര് ഫ്രാന്സെസ്കോ സ്റ്റെബില് പറഞ്ഞു. പിന്നാലെ അവളുടെ മരണത്തെ കുറിച്ച് പൊലീസ് അന്വേഷണം ആരംഭിച്ചു. മാഫിയയുടെ പിന്തുണയുള്ള ഒരു ധനികനായ പ്രഭുവാണ് ലൂസിയയുടെ കൊലയാളി എന്ന സംശയത്തില് പൊലീസ് എത്തിച്ചേര്ന്നു. പെണ്കുട്ടിയുടെ മരണത്തെക്കുറിച്ചുള്ള കേസ് ഇറ്റാലിയന് അധികാരികളും സഭയും അവസാനിപ്പിച്ചു. മോണ്ടെഡോറോയുടെ സെമിത്തേരിയുടെ ഒരു ഭാഗത്ത് ശവസംസ്കാര ചടങ്ങുകള് നടത്താതെ ലൂസിയയെ അടക്കി. എന്നാല്, ഗ്രാമവാസികള് അവളെ ഒരിക്കലും മറന്നില്ല. ലൂസിയയുടെ കഥ തലമുറകളിലൂടെ കൈമാറി വന്നു. ഗ്രാമത്തിലെ കുട്ടികള് ലൂസിയയുടെ ശവകുടീരത്തില് സ്ഥിരമായി പുഷ്പങ്ങള് അര്പ്പിക്കാന് എത്തി. അവളെ ഒരിക്കലും കണ്ടിട്ടില്ലാതവര് പോലും അവളെ ഓര്ത്ത് കരഞ്ഞു. കുറച്ച് വര്ഷങ്ങള്ക്ക് മുമ്ബ്, രണ്ട് സഹോദരന്മാരായ ഫെഡറിക്കോയും കാലോഗേരോ മെസാനയും അവളെ അനുസ്മരിച്ച് ഒരു ബ്ലോഗ് ആരംഭിച്ചു. കാണാതായപ്പോള് മുതലുള്ള നിരവധി ലേഖനങ്ങളും പ്രസ്താവനകളും അവര് അതില് പോസ്റ്റ് ചെയ്തു. അവള്ക്ക് നിഷേധിക്കപ്പെട്ട മതപരമായ ശവസംസ്കാരം അനുവദിക്കുന്നതിന് അനുകൂലമായി ഇടപെടണമെന്ന് ആവശ്യപ്പെട്ട് കല്ത്താനിസെറ്റ പ്രവിശ്യയിലെ ബിഷപ്പിന് ഫെഡറിക്കോ ഒരു നീണ്ട കത്തെഴുതി. അന്ന് സംഭവിച്ചതിന് ക്ഷമ ചോദിക്കുകയും, ഈ സംഭവം തന്റെ മുകളിലുള്ളവരുടെ ശ്രദ്ധയില്പ്പെടുത്താന് താന് ആവുന്നതെല്ലാം ചെയ്യുമെന്നും ബിഷപ്പ് പറഞ്ഞു. അങ്ങനെ അവളുടെ കേസ് വീണ്ടും അന്വേഷിക്കാന് ഉത്തരവായി. ലൂസിയയുടെ ശരീരം പുറത്തെടുത്ത് ഡിഎന്എ പരിശോധിക്കാന് ശ്രമിക്കുന്നതിനിടയില് ഞെട്ടിക്കുന്ന ഒരു കാര്യം അധികാരികള് കണ്ടെത്തി. കൊലപാതകിയുടെ ഡിഎന്എ കണ്ടെത്താന് സഹായിക്കുന്ന ഒന്ന് അവര്ക്ക് കണ്ടെത്തി. ഇതോടെ മൊണ്ടെഡോറോയിലെ ജനങ്ങള് ഏഴ് പതിറ്റാണ്ടിനുശേഷം ശരിയായ രീതിയില് ശവസംസ്കര ചടങ്ങ് നടത്താന് പള്ളിയെ സമ്മര്ദ്ദത്തിലാക്കി. ഒടുവില് പള്ളി അതിന് സമ്മതം മൂളി. അങ്ങനെ ബുധനാഴ്ച, നാട്ടുകാരും, ലൂസിയയുടെ സഹോദരപുത്രി അടക്കം അവളുടെ കുടുംബത്തിലെ പലരും ഒത്തുചേര്ന്ന് ആ ചടങ്ങ് നടത്തി. ഈ ശവസംസ്കാരം ചരിത്രത്തില് കുറിക്കപ്പെടുമെന്ന് അവിടത്തെ ജനങ്ങള് പറയുന്നു. സ്ത്രീകള്ക്കും കുട്ടികള്ക്കുമെതിരായ അതിക്രമങ്ങളെ കുറിച്ച് അവബോധം സൃഷ്ടിക്കാനും ഇത് കാരണമായി എന്നവര് പറയുന്നു. ഇന്ന്, മോണ്ടെഡോറോയില്, ലൂസിയയെ മാത്രമല്ല, ഇറ്റലിയിലെ സ്ത്രീഹത്യയുടെ എല്ലാ ഇരകളെയും ഞങ്ങള് ഓര്ക്കുന്നു, മോണ്ടെഡോറോ മേയര് റെന്സോ ബുഫാലിനോ പറഞ്ഞു. നീതിക്കുവേണ്ടിയുള്ള പോരാട്ടത്തിന്റെ ഒളിമങ്ങാത്ത പ്രതീകമായി അത് ചരിത്രത്തില് ഇടം നേടുമെന്നും അദ്ദേഹം കൂട്ടിച്ചേര്ത്തു. Last Updated Jul 30, 2021, 2:30 PM IST Lucia Mantione funeral after 66 years murder crime